# Hva er MRSA?

Gule stafylokokker er vanlige bakterier som vi kan ha på huden eller i nesen. Noen gule stafylokokker er ufølsomme (resistente) for viktige typer antibiotika. Da kalles bakterien MRSA (meticillinresistent staphylococcus aureus). Infeksjoner med MRSA kan i noen tilfeller være vanskeligere å behandle og krever spesielle typer antibiotika.

# Er MRSA farlig?

MRSA er ikke farlig så lenge bakteriene bare er en del av den vanlige bakteriefloraen. De fleste personene som blir smittet vil være asymptomatiske bærere som ikke har symptomer på at MRSA har blitt en del av deres normale flora.

# Hvordan smitter MRSA?

MRSA smitter gjennom direkte kontakt mellom mennesker. Smitte forekommer lettest mellom personer som har mye tett kontakt, eksempelvis de du bor med (husstandsmedlemmer).

# Hvordan fikk du MRSA?

Det kan være vanskelig å svare på, men vi vet at innleggelse på sykehus i utlandet eller

langvarig bruk av antibiotika er risikofaktorer.

# Hvordan blir man kvitt MRSA?

Hvis du har fått påvist MRSA bør du snakke med fastlegen din. Bakteriene kan forsvinne av seg selv, og ofte gjør man ikke noe med dem.

I noen tilfeller kan det være aktuelt å gjennomgå sanering. Sanering betyr at man forsøker å fjerne bærerskapet av bakterien fra kroppen. I praksis innebærer det kroppsvask med en spesiell antibakteriell såpe (Hibiscrub), smøring av antibiotika-salve i nesen og eventuelt halsgurgling med et eget skyllevann. Sanering skal planlegges og gjennomføres sammen med lege, gjerne i samarbeid med smittevernpersonell.

# Hva gjør helsepersonell for å hindre spredning av MRSA?

Ved innleggelse i sykehus blir pasienter med MRSA isolert på et eget rom for å hindre smitte til andre pasienter. Helsepersonell bruker personlig verneutstyr ved stell og pleie. Noen ganger blir det tatt prøve av medpasienter for å kontrollere at disse ikke er blitt smittet, dette kalles smittesporing.

# Hva kan pasienter og pårørende gjøre for å hindre smittespredning?

God håndhygiene er det viktigste tiltaket for å hindre smitte. Rens og dekk til sår og rifter i huden. Unngå å dele barberhøvel og håndkle med andre.

# Hvordan blir MRSA håndtert utenfor sykehus?

Utenfor sykehus skal personer med MRSA leve som normalt. Håndhygiene er det viktigste tiltaket for å hindre smitteoverføring. For friske personer utenfor sykehus utgjør MRSA liten risiko.

# Kan jeg gå på jobb hvis jeg er bærer av MRSA?

Ja det kan du, så lenge du ikke jobber i sykehus, sykehjem eller med husdyr. Ta kontakt med smittevernavdelingen der du jobber for nærmere informasjon.